كتستعد هيئات حقوقية لتنظيم وقفة احتجاجية يوم السبت 22 فبراير، باش يعبروا على الغضب ديالهم حيت “البومبية ماداروش خدمتهم على أكمل وجه” فعملية إنقاذ الطفل “جاد”، اللي مات محروق وبطريقة مأساوية بعدما شعلات العافية فالشقة اللي كيسكن فيها فعمارة الصفاء فحي تابريكت فسلا. واعتبروا منظمي الوقفة، وعلى رأسهم الجبهة الاجتماعية بسلا، بللي العمل ديال البومبية “كان فيه تقصير كبير”، وحملوا بالتالي مسؤولية وفاة الطفل للسلطات بمدينة سلا، واللي كتتمثل فالجهات المسؤولة على الوقاية المدنية والإسعاف والسلطات المركزية. وهذشي وغينددوا المحتجين بالتهميش اللي كتعاني منو مدينة سلا “على كافة المستويات وجميع المجالات”، حسبهم. الحادث اللي وقع للطفل جاد، ولبارح الإثنين، كيذكر بالحريق اللي كان وقع فسيدي علال البحراوي، واللي نتج عليه احتراق الطفلة هبة حتى الموت فالكَرياج ديال الشرجم دالشقة اللي كتسكن فيها، وأمام أعين البومبية اللي ماقدرو يديرو والو. 
وقفة احتجاجية للتنديد بوفاة الطفل “جاد” فحريق فسلا